**Martin Chrien** (\* 8. september 1995, Banská Bystrica, Slovensko) je slovenský profesionálny futbalista, ktorý hráva na poste záložníka v slovenskom klube MFK Ružomberok.

Klubová kariéra
---------------

### Dukla Banská Bystrica

Chrien je odchovancom Dukla Banská Bystrica. V klube debutoval 1. decembra 2012 pri prehre 1:2 s MFK Košice. V druhom vystúpení za Duklu dňa 26. mája 2013 strelil premiérový gól pri výhre 1:0 nad Slovanom Bratislava.

Dňa 20. apríla 2014 strelil Chrien dva góly pri výhre 3:1 nad ViOn Zlaté Moravce.

### Viktoria Plzeň

Na konci sezóny 2013/14 podpísal štvorročný kontrakt s českým klubom Viktoria Plzeň. V klube nedostával veľa príležitosti. Svoj debut za Plzeň si odkrútil 19. novembra v 16-finále Pohára FAČR pri remíze 0:0 s Hradcom Králové.

#### Hosťovania v Česku a v Ružomberku

V januári 2015 bol Chrien poslaný na polročné hosťovanie do Dynama České Budějovice. Dňa 7. marca debutoval v tíme pri prehre 1:4 s Mladou Boleslav.

Po skončení hosťovania v Českých Budějoviciach bol Chrien poslaný na sezónne hosťovanie do Zbrojovky Brno. Dňa 25. júla debutoval za Brno pri výhre 2:1 nad Baníkom Ostrava. Dňa 12. septembra strelil svoj prvý gól v tíme pri prehre 1:2 so Zlínom. Počas hosťovania odohral za Brno 26 zápasov v ktorých strelil tri góly.

V lete 2016 bol Chrien poslaný na hosťovanie do MFK Ružomberok kde strávil jesennú časť sezóny.

### Návrat do Plzne

Po skončení hosťovania v Ružomberku sa Chrien vrátil do Plzne. Dňa 11. marca debutoval Chrien za Plzeň v českej lige pri výhre 1:0 nad Slovanom Liberec. Do konca sezóny odohral za Plzeň dokopy tri zápasy.

### SL Benfica

Dňa 29. júna 2017 podpísal päťročný kontrakt s portugalským tímom SL Benfica. Dňa 19. augusta debutoval Chrien za Benficu pri výhre 5:0 nad Belenenses. Bol však preradený neskôr do B-tímu kde strávil väčšiu časť sezóny.

#### Hosťovanie v Santa Clare

Sezónu 2018/19 strávil na hosťovaní v Santa Clare, u nováčika Primeira Liga. Dňa 30. septembra debutoval v klube pri výhre 3:0 nad C.D. Nacional. Počas hosťovanie odohral za nováčika 19 zápasov v ktorých strelil aj jeden gól.

### Mezőkövesd

Po návrate z hosťovania v Santa Clare pôsobil Chrien výlučne v B-tíme SL Benfica. V januári 2021 podpísal Chrien zmluvu ako voľný hráč s maďarským klubom Mezőkövesd. Dňa 23. januára debutoval v Nemzeti Bajnokság I pri remíze 0:0 s Kisvárdou. Svoj prvý gól v klube strelil 26. februára pri remíze 2:2 s DVTK.

### Pohronie

Dňa 18. februára 2022 sa Chrien vrátil na Slovensko kde podpísal zmluvu s FK Pohronie. O osem dní neskôr debutoval v tíme pri prehre 0:1 s MFK Ružomberok.

### Návrat do Ružomberka

Dňa 30. augusta 2022 podpísal Chrien dvojročný kontrakt s MFK Ružomberok kde už pôsobil v sezóne 2016/17 na hosťovaní z Plzne. O deň neskôr nastúpil za Ružomberok pri remíze 1:1 s Michalovcami.

Medzinárodná kariéra
--------------------

Chrien debutoval v národnom tíme dňa 7. júna 2019 v priateľskom zápase proti Jordánsku a dokázal streliť aj premiérový gól pri výhre 5:1.

Štatistiky kariéry
------------------

### Klubové

*K 30. marcu 2024*

Zápasy a strelené góly za kluby, v sezónach a súťažiach| Klub | Sezóna | Liga | Národný pohár | Iné | Celkom |
| --- | --- | --- | --- | --- | --- |
| Divízia | Zápasy | Góly | Zápasy | Góly | Zápasy | Góly | Zápasy | Góly |
| Dukla Banská Bystrica | 2012/13 | Fortuna liga | 2 | 1 | ― | ― | 2 | 1 |
| 2013/14 | 27 | 4 | ― | ― | 27 | 4 |
| Celkom | 29 | 5 | ― | ― | 29 | 5 |
| Viktoria Plzeň | 2014/15 | Fortuna:liga | 0 | 0 | 1 | 0 | ― | 1 | 0 |
| 2016/17 | 3 | 0 | ― | ― | 3 | 0 |
| Celkom | 3 | 0 | 1 | 0 | ― | 4 | 0 |
| Dynamo České Budějovice (hosť.) | 2014/15 | Fortuna:liga | 8 | 0 | ― | ― | 8 | 0 |
| Zbrojovka Brno
(hosť.) | 2015/16 | 24 | 3 | 2 | 0 | ― | 26 | 3 |
| MFK Ružomberok (hosť.) | 2016/17 | Fortuna liga | 17 | 5 | 2 | 1 | ― | 19 | 6 |
| SL Benfica | 2017/18 | Liga Portugal | 1 | 0 | 1 | 0 | ― | 2 | 0 |
| SL Benfica B | 2017/18 | Liga Portugal 2 | 16 | 0 | ― | ― | 16 | 0 |
| 2019/20 | 11 | 1 | ― | ― | 11 | 1 |
| 2020/21 | 2 | 0 | ― | ― | 2 | 0 |
| Celkom | 29 | 1 | ― | ― | 29 | 1 |
| Mezőkövesd | 2020/21 | Nemzeti Bajnokság I | 16 | 1 | 3 | 0 | ― | 19 | 1 |
| 2021/22 | 9 | 0 | 1 | 0 | ― | 10 | 0 |
| Celkom | 25 | 1 | 4 | 0 | ― | 29 | 1 |
| FK Pohronie | 2021/22 | Fortuna liga | 7 | 0 | 2 | 0 | ― | 9 | 0 |
| MFK Ružomberok | 2022/23 | 25 | 1 | 3 | 1 | 2**1** | 1 | 30 | 3 |
| 2023/24 | 22 | 4 | 3 | 1 | ― | 25 | 5 |
| Celkom | 47 | 5 | 6 | 2 | 2 | 1 | 55 | 8 |
| Celkovo | 190 | 20 | 18 | 3 | 2 | 1 | 210 | 24 |

Poznámky
**1** Play-off o Konferenčnú ligu

Referencie
----------

1. ↑  TERAZ.SK. *Chrien odchádza z Banskej Bystrice a bude ďalším Slovákom v Plzni* [online]. TERAZ.sk, 2014-05-14, [cit. 2024-03-30]. Dostupné online.
2. ↑  KÁRA, Jaroslav. Chrien mířil do Plzně, na změnu trasy do Brna měl jen den. *Brněnský deník*, 2015-06-20. Dostupné online [cit. 2024-03-30]. (po česky)
3. ↑  CAS.SK. *Chrienov manažér: Takto sa zrodil Martinov prestup do Benficy Lisabon* [online]. Nový Čas, 2017-07-01, [cit. 2024-03-30]. Dostupné online.
4. ↑  ŠPORT.SK. *Martin Chrien sa dohodol na zmluve s maďarským Mezőkövesdom* [online]. Šport.sk, 2021-01-08, [cit. 2024-03-30]. Dostupné online.
5. ↑   *Hral v Benfice Lisabon. Pohronie posilní slovenský reprezentant* [online]. sportnet.sme.sk, [cit. 2024-03-30]. Dostupné online.
6. ↑   *Chce nakopnúť svoju kariéru. Ružomberok získal posilu do stredu poľa* [online]. sportnet.sme.sk, [cit. 2024-03-30]. Dostupné online.

Externé odkazy
--------------

*